OnePlus 15R får rekordstort batteri

OnePlus er klar med OnePlus 15R, og den kommer med noget, der får selv hardcore powerbrugere til at hæve øjenbrynene: det største batteri, brandet nogensinde har lagt i en smartphone. 7.400 mAh. Det er ikke bare en lille opgradering – det er en decideret strømrevolution i OnePlus-land, og en direkte hilsen til alle, der har ønsket sig en telefon, der kan holde hele dagen… og lidt til.

Rekordbatteriet understøttes af 80W SuperVOOC-opladning og Silicon Nanostack-teknologi, som øger energitætheden uden at øge vægten dramatisk. OnePlus lover, at 15R vil bevare mindst 80 procent batterikapacitet efter fire års brug – noget, der i praksis betyder, at du ikke skal frygte et døende batteri halvandet år inde i abonnementet.

Og bare for perspektiv: Den dyrere OnePlus 15 må ”nøjes” med 7.300 mAh. Læs vores test af den her.

Skærm, kamera og AI i topform

Batteriet stjæler rampelyset, men 15R ligner i øvrigt en fuldblods flagskibsmodel. AMOLED-panelet kører 165 Hz i 1.5K-opløsning og er TÜV Rheinland Intelligent Eye Care 5.0-certificeret – med andre ord: skarp billedkvalitet uden øjentræthed.

Kameraet kan optage 4K-video med 120 fps, og telefonen understøtter OnePlus’ egen AI-platform, Plus Mind. Et tryk på den dedikerede Plus Key-knap gør det muligt at gemme informationer lynhurtigt, mens AI’en kan analysere indholdet og foreslå handlinger som kalenderaftaler eller fremfinding af noter.

OnePlus Pad Go 2: Batteri for dem, der glemmer at oplade

Smartphonen får selskab af en ny tablet: OnePlus Pad Go 2. Og hvis du troede 15R var vild, så holder Pad Go 2 et 10.050 mAh batteri, som giver op til 60 dages standby.

Den kører på MediaTek Dimensity 7.300-Ultra – et 4nm-chipset, der ifølge TÜV SÜD-tests skal holde systemet flydende i mindst fire år. Batteriet kan desuden fungere som powerbank via omvendt kabelopladning, så du kan give telefonen et boost i nødstilfælde.

Sammen med tabletten lancerer OnePlus sin første Pad Go-kompatible stylus: Pad Go 2 Stylo. Den er lavet til både kreativt arbejde og præcise noter – og oplader absurd hurtigt: ti minutter giver en halv dags brug.

Lancering den 17. december

OnePlus sender både 15R, Pad Go 2 og Watch Lite på markedet den 17. december. Uret får blandt andet Aqua Touch-teknologi, så skærmen reagerer, selv når den er våd.

OnePlus 15R får rekordstort batteri